Vierde geval van Covid-19 in Namibië - Gesondheid - Republikein
Wednesday, April 01st, 13:05:08
Vierde geval van Covid-19 in Namibië
Die vierde geval van Covid-19 in Namibië is vanaand deur die minister van gesondheid en maatskaplike dienste dr. Kalumbi Shangula bevestig. Volgens Shangula is die jongste geval 'n 19-jarige Namibiese jong man wat van Londen na Namibië gereis het en Woensdag (18 Maart) in die land aangekom het. Op 19 Maart het hy met simptome van die siekte by 'n dokter aangeklop waarna hy vir toetse vir Covid-19 gestuur is. Die uitslae het vanmiddag getoon dit is positief. Volgens Shangula is hy tans in isolasie en is sy toestand stabiel. Alle kontakte wat hy gehad het, word ook intensief vir monitering en isolering opgevolg.
Hy het ook gesê die derde geval, 'n 61-jarige Duitse toeris, herstel goed. Shangula het ook bevestig bykomende maatreëls gaan ingespan word om plaaslike oordrag van die siekte te voorkom. Dié maatreëls sal later bekend gemaak word en is die "prys wat ons moet betaal" om die Namibiese nasie te beskerm.